| Natator depressus |
| --- |
|  |
| Estado de conservación |
| Datos insuficientes  |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Reptilia |
| Orde: | Testudines |
| Familia: | Cheloniidae |
| Xénero: | ***Natator***McCulloch, 1908 |
| Especie: | ***N. depressus*** |

 |
| Nome binomial |
| '**Natator depressus'**(Garman, 1880) |

***Natator depressus*** é unha tartaruga mariña endémica da plataforma continental de Australia, onde lle chaman tartaruga mariña de dorso plano (*flatback sea turtle*), debido á súa coiraza ou *cuncha* máis plana en comparación con outras tartarugas mariñas. Esta tartaruga pertence á superfailia Cheloniidae e é a única especie do xénero ***Natator***.

Os adultos teñen unha coiraza bastante plana, con beiras dobradas cara a arriba, a cal é aproximadamente de 90 a 95 cm de longo. O espaldar (parte dorsal) é de cor olivácea a gris e o plastrón (parte inferior) é de cor crema. As crías ao eclosionaren teñen coirazas grises perfiladas en negro. O plastrón e as beiras do espaldar son brancos.

Distribución e hábitat
----------------------

Mapa de distribución de *Natator depressus*: Os círculos vermellos indican os principais lugares de aniñación.
Viven xeralmente en baías, e augas pouco profundas con vexetación, arrecifes de coral, estuarios, e lagoas costeiras da costa do noroeste de Australia e fronte á costa de Papúa Nova Guinea.

As especies poden alimentarse nas augas de Indonesia e Papúa Nova Guinea, pero aniña só en Australia. O desove ocorre nas costas de toda a metade norte de Australia, desde Exmouth en Australia Occidental a Mon Repos Conservation Park en Queensland. O sitio de aniñación máis significativo é Crab Island no Estreito de Torres oeste. Tamén se reproducen nas illas do sur da Gran Barreira de Coral, e en praias do continente e de illas como as do norte de Gladstone.

Anatomía
--------

A coiraza ou *cuncha* do adulto é de media de 90 cm de lonxitude. Non é moi alta, as beiras están voltas para arriba e ten catro pares de escamas costais, o que é menos que outras tartarugas mariñas. As partes superiores son de cor oliva cincenta, e máis pálida ventralmente. Teñen un só par de escamas situadas na fronte da cabeza, que tamén serven para distinguir esta especie.

Ciclo vital
-----------

Unha cría acabada de eclosionar de *N. depressus* dirixíndose ao mar.
Parte inferior dun adulto.
### Aniñación

Esta tartaruga é peculiar polo feito de que pon poucos ovos pero de gran tamsaño en comparación con outras especies. Depositan uns 55 ovos de cada vez, e fan tres postas durante a estación reprodutora. As tartarugas nunca tornan a terra, a non ser para poñer ovos, xa que o apareamento ten lugar no mar, e dura unhas 1,5 horas. A femia escava un burato usando primeiro as súas aletas dianteiras para despexar a primeira capa de area seca. Despois usan ss aletas traseiras para escavar unha pequena cámara para os ovos. Despois de depositaren unha posta de entre 50 e 75 ovos, cobrena con area usando primeiro as aletas traseiras, e despois lanzan area cara atrás coas súas aletas dianteiras. As femias poñen ovos cada 16 ou 17 días durante a tempada de aniñación, o que fai un total de 1 a 4 niños. Só aniña durante dous ou tres anos e as concentracións de tartarugas nos sitios de posta son pequenas.

Estes ovos son vulnerables á predación por dingos, algúns varanos (*Varanus gouldii*) e o raposo, que é unha especie invasora introducida. Unha ecoloxía alterada nos sitios de aniñación, como ocorreu en Port Hedland, trastorna o comportamento reprodutor. Os espécimes adultos tamén quedan atrapadas nas redes de pesca dos arrastreiros, e aínda son consmidas polos pobos indíxenas da súa área de distribución.

### Eclosión

As crías que saen do ovo son as máis grandes de todas as tartarugas. O período de vida inicial é o máis perigoso para estas tartarugas. Guiadas polo horizonte aberto e baixo e a luz reflectida polo mar, as crías corren cara ao mar. O único que as protexe da depredación por aves e cangrexos é a súa saída dos niños en grandes números. Con todo, mesmo no mar non están a salvo, xa que os tiburóns e peixes patrullan as augas pouco profundas, esperando para comelos. Estímase que só unha de cada 100 tartarugas vive ata chegar a adulto. Porén, unha vez que chegan a adultos, moi poucas especies as poden depredar. A súa curva de supervivencia é de tipo III porque as crías ao ecosionaren teñen alta mortalidade, mentres que os adultos sobreviven máis facilmente.

### Adaptacións

Son tartarugas bastante grandes comparados con outras tartarugas mariñas, o que dificulta que os depredadores as capturen e coman. Cando eclosionan as súas coirazas lisas e as extremidades con forma de aleta axúdanas a correr en dirección á auga a unha velocidade de 29 km/h.

Ecoloxía
--------

### Alimentación

Estas tartarugas comen diversos organismos, como plantas mariñas, invertebrados mariños, como moluscos, medusas e camaróns, e peixes. Tamén consomen coral brando, cogombros de mar e outras criaturas de corpo mol.

Conservación
------------

A especie considérase vulnerable á extinción en Australia Occidental, pero a Lista Vermella da IUCN considera que os datos son deficientes e non serven para avaliar o seu risco correctamente.

Estas tartarugas na área noroeste de Kimberley enfróntanse a ameazas inmediatas debido ao desenvolvemento industrial.

Notas
-----

1. 1 2  Red List Standards & Petitions Subcommittee (1996). "Natator depressus". IUCN Red List of Threatened Species. Version 2.3. International Union for Conservation of Nature. Retrieved 14 May 2011.
2. 1 2 3  Limpus, Colin (2007). *A Biological Review of Australian Marine Turtles. 5. Flatback turtle Natator depressus (Garman)* (PDF). Queensland: The State of Queensland. Environmental Protection Agency. Arquivado dende o orixinal (PDF) o 28 de febreiro de 2015. Consultado o 24 de xullo de 2015.
3. 1 2 3 4 5  Burbidge, Andrew A (2004). *Threatened animals of Western Australia*. Department of Conservation and Land Management. pp. 110, 114. ISBN 0-7307-5549-5.
4. ↑  "Sea Turtle Restoration Project : Australia's Sea Turtles". Arquivado dende o orixinal o 30 de setembro de 2011. Consultado o 24 de xullo de 2015.

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Natator depressus*** |

|  |  |
| --- | --- |
|  | Wikispecies posúe unha páxina sobre:  ***Natator depressus*** |

* EOL - Encyclopedia of life 791397
* Great Barrier Reef Marine Park Authority: Flatback turtles
* Flatback sea turtle @ Sea Turtle, Inc.

|  |  |
| --- | --- |
| Control de autoridades | 
* Wd: Q372997
* EBID: ID

 |

|  |  |
| --- | --- |
| Identificadores taxonómicos | 
* CMS: natator-depressus
* EOL: 791397
* EPPO: NATADE
* GBIF: 2442173
* iNaturalist: 73876
* IRMNG: 10427177
* ISC: 74013
* ITIS: 949133
* IUCN: 14363
* NBN: NHMSYS0020706176
* NCBI: 27790
* Species+: 4552
* SPRAT: 59257
* uBio: 8051793

 |

|  |  |
| --- | --- |
| Identificadores | 
* UMLS: C1001719

 |